山谷老人贊
作者：釋德洪
朝代：宋

paragraphs: 蓋九州以醉眼，而其氣如神。
藻萬物以妙語，而應手生春。
排黄龍之三關，則凡聖之情不敢呵止。
竪寶覺之一拳，則背觸之意不立鮮陳。
世波雖怒，而難移砥柱之操。
詩名雖富，而不救卓錐之貧。
情如維摩詰，而欠散花之天女。
心如赤頭璨，而著折角之幅巾。
豈平章佛法之宰相，乃檀越叢林之韻人也耶。